肇慶府倅王庚應平反廣府帥司冤獄詩以紀其事
作者：李昴英
朝代：宋

paragraphs: 人生天地間，本是同胞出。
貴賤與賢愚，分殊而理一。
上帝立君師，朝廷設官職。
凡百有司存，各欲盡其責。
一或無人心，何以順天則。
廣南十四州，官吏幾滿百。
公道孰扶持，田野多菜色。
大桀作威福，小桀肆蝥賊。
周興而爪牙，郄超而賓客。
君祿君忍欺，天民天弗恤。
貪饕事篚苞，殘忍尚徽纆。
可憐田舍翁，駢首膏斧鑕。
可憐富家兒，鞭背遭黥墨。
怒氣劇炎火，讒言易轉石。
恩門甘仰面，墦間爭屈膝。
喑啞一世人，天高雲霧黑。
豈無賢大夫，留此一綫脈。
堂堂西蜀翁，憤氣填胸臆。
尚友周濂溪，拙矣謀身策。
念我同胞人，罹此操戈厄。
苦語爲平反，片言天可質。
細閲拙錄篇，事事皆陰隲。
孟子謂非人，由其無隠惻。
此翁仁者勇，姦諛誅以筆。
天道本昭昭，彼巧竟何益。
吾皇本好生，桁楊西列棘。
安得百于公，落落參邦國。